Canones Nidrosienses

Canones Nidrosienses er en samling kirkerettsforskrifter som ble innført i Norge i forbindelse med opprettelsen av erkebispesetet i Nidaros i 1152-53 eller noe senere i forbindelse med kroningen av kong Magnus Erlingsson i 1163, eller i 1170-årene. Dokumentet med kirkereglene ble funnet i 1930-årene sammen med Magnus Erlingssons kroningsed i et engelsk manuskript fra 1200-tallet.Store norske leksikon: Hadrian IV Det er skrevet på latin, men er senere oversatt til norsk (nynorsk) av Eirik VandvikEirik Vandvik, Latinske dokument til norsk historie fram til år 1204, Det Norske Samlaget (1959).

Innhold
Innholdsmessig er Canones bygd på innholdet i kirkeretts-«eksperten» Gratians Dekretum (Decretum Gratiani) fra ca. 1140. Det er delt i 15 punkter eller Canones:
 Can. 1: Kirkeeiernes plikter og rettigheter
 Can. 2: Geistlighet og krigstjeneste
 Can. 3: Forbud mot legmannsinvestitur
 Can. 4 og 5: Erkebiskop- og biskopvalg
 Can. 6, 7 og 8:Regulering av presteekteskapet
 Can. 9: Bestemmelser om dåp
 Can. 10: Forbud mot skilsmisse
 Can. 11: Forbud mot å drive handel
 Can. 12: Forbud mot å ordinere fremmede klerker
 Can. 13: Bestemmelser om tiendens betaling
 Can. 14: Forbud mot jernbyrd
 Can. 15: Forbud mot å bære pyntede skaut

Opprinnelse og datering
Canones Nidrosiensies er det eldste norske bevarte regelsett for den norske kirken, men det bygger på tidligere kirkelig lovgivning fra andre kilder.Vegard Skånland, Det eldste norske provinsialstatutt, Universitetsforlaget (1969), s 30. Tidspunktet for iverksettelsen av reglene er imidlertid sterkt omdiskutert. Det ble først antatt at det var den pavelige utsending, kardinal Nicholas Breakspear (Nikolaus av Albano), den senere pave Hadrian IV, som hadde med seg dokumentet da han kom til Norge i 1152 for å opprette det norske erkebispesetet i Nidaros (Trondheim).

Walther Holtzmann hevdet at dokumentet heller stammer fra tiden rundt dåpen eller kroningen av kong Magnus Erlingsson i 1162 eller 1163, og da forbundet med den pavelige legat under kroningen, subdiakonen Stefano av Orvieto.

En grundig gjennomgang av dateringsspørsmålet er foretatt av Vegard Skånland (1969) som konkluderte med at dokumentet er noe yngre, fra 1170-tallet,Skånland (1969), s 180 og utformet av Øystein Erlendsson som var erkebiskop i Nidaros etter at den første erkebiskopen Jon Birgersson var død i 1157.

Referanser

Kategori:Katolsk kirkehistorie
Kategori:Norsk kirkehistorie
Kategori:Den katolske kirke i Norge